section_heading: He-Man i She-Ra: Tajna mača (1985.)
paragraph_text: Svoje prvo pojavljivanje imala je u američkom dugometražnom animiranom filmu He-Man i She-Ra: Tajna mača, koji je bio uvod u novu seriju zasnovanu na liku princeze Adore, nestale sestre princa Adama i njenom alter egu She-Ra, princezi moći. Nakon što su je oteli kao bebu Hordak i Skeletor, Hordak ju je odveo u drugu dimenziju, na planet Etheriju, gdje je odrastala kao pripadnica Zle Horde. Kada se aktivirao njen Mač zaštite, Čarobnica je poslala princa Adama na Etheriju kako bi predao Mač zaštite pravom vlasniku. Ispostavilo se da je taj vlasnik upravo kapetanica Adora, Adamova sestra. Nakon što je spoznala pravu narav Zle Horde i doznala da je He-Man njen brat, oslobodila ga je iz Hordakova zarobljeništva i oslobodila kraljicu Angellu. Po izvršenju prvog zadatka, Adam i Adora otišli su na Eterniju gdje je Adora upoznala svoje roditelje, kralja Randora i kraljicu Marlenu. Međutim, slijedio ju je Hordak koji je sklopio savez sa svojim nekadašnjim učenikom i štićenikom Skeletorom. Poslije novog povratka na Etheriju, He-Man i She-Ra su zajedno s pobunjenicima oteli Hordaku dvorac Crnog mjeseca, što je predstavljalo prvu značajnu pobjedu u ratu protiv Zle Horde. Princeza Adora je potom odlučila ostati na Etheriji kako bi kao She-Ra mogla pomoći pobunjenicima u oslobođenju planeta od Zle Horde.